อุตฯเสนอให้กู้ดอกต่ำเยียวยาโรงงาน
วรรณรัตน์เตรียมเสนอมาตรการเยียวยาภาคอุตสาหกรรมเจอน้ำท่วม เตรียมให้สินเชื่อดอกเบี้ยต่ำ 6 ปี
16 ต.ค. 2554

วรรณรัตน์เตรียมเสนอมาตรการเยียวยาภาคอุตสาหกรรมเจอน้ำท่วม เตรียมให้สินเชื่อดอกเบี้ยต่ำ 6 ปี



สภาพน้ำท่วมภายในนิคมอุตสาหกรรมโรจนะ
น.พ.วรรณรัตน์ ชาญนุกูล รมว.อุตสาหกรรม เปิดเผยว่า เตรียมจะเสนอรัฐบาลเกี่ยวกับมาตรการความช่วยเหลือโรงงานที่ได้รับผลกระทบจากปัญหาน้ำท่วม ในที่ประชุมคณะกรรมการเยียวยาด้านเศรษฐกิจ ที่มีนายกิตติรัตน์ ณ ระนอง รองนายกรัฐมนตรี และรมว.พาณิชย์ เป็นประธาน ในวันที่ 17 ต.ค.นี้ โดยจะมีมาตรการด้านสินเชื่อ และการช่วยเหลือแรงงาน
ทั้งนี้ การให้สินเชื่อจะเป็นเงินกู้ดอกเบี้ยต่ำ 6 ปี โดยวงเงินจะต้องมากพอที่จะเยียวยาโรงงานที่ได้รับผลกระทบได้ ส่วนอัตราดอกเบี้ยจะต้องให้ที่ประชุมพิจารณา และจะปล่อยผ่านสถาบันการเงินไหนก็ต้องหารือกันอีกครั้ง ซึ่งวงเงินจำนวนนี้จะเป็นคนละส่วนกับของธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) 
ขณะที่มาตรการช่วยเหลือแรงงานจะประสานงานกับโรงงานอื่นๆ ที่ขาดแคลนแรงงานฝีมือ เช่น ช่างอิเล็กทรอนิกส์ ให้รับแรงงานที่ตกงานไปทำงานชั่วคราวก่อน ส่วนที่เหลือจะเปิดฝึกอบรม และพัฒนาแรงงานในช่วงเวลาที่ว่างงาน เพื่อที่แรงงานจะได้มีรายได้ เพราะจะมีค่าเบี้ยเลี้ยงระหว่างการฝึกแรงงาน